ФокIадэм и 30-м траухуэ
Лэскэн районым хыхьэ Уэзрэдж къуажэм екIуалIэ «Кавказ-М29» федеральнэ автомобиль гъуэгум и къыхэкIыпIэр зэратынум хуагъэхьэзыр. Ар километри 8,6-рэ мэхъу. Илъэс 30-м щIигъукIэ абы лэжьыгъэ гуэри щекIуэкIатэкъым. А зэманым къриубыдэу асфальт лъэгур зэIыхьат, псы щIэжыпIэхэм я пIалъэр икIат. Уэзрэдждэсхэм республикэм и Iэтащхьэм зыхуагъэза нэужь, мы гъэм зэфIагъэкIыну лэжьыгъэхэм я программэм а гъуэгу Iыхьэр хагъэхьауэ щытащ.
КъБР-м транспортымкIэ, связымрэ гъуэгу хозяйствэмкIэ и министрым и къуэдзэ Харченкэ Юрий зэрыжиIамкIэ, ар зэгъэпэщыжыным республикэм и гъуэгу фондым щыщу сом мелуан 25,15-рэ хухахащ. Лэжьыгъэр «Аруан ДРСУ» ООО-м ирегъэкIуэкI. Асфальтыр телъхьэн яухауэ, гъуэгу дамыгъэхэр ягъэув, зэхэкIыпIэхэр, зэблэкIыпIэхэр къыхагъэщхьэхукI. Министерствэм и IэщIагъэлIхэр, районымрэ къуажэмрэ я администрацэхэм я унафэщIхэр, проект организацэм и лIыкIуэхэр зыхэт комиссэ хэхам лэжьыгъэр къипщытэнущ. Гулъытэ щхьэхуэ хуащIынущ и фIагъыр зыхуэдэмрэ проект-сметэ тхылъхэм зэрезэгъымрэ. Гъуэгур фокIадэ мазэм и 30-м ятыну я мурадщ.
Автомобиль гъуэгухэмрэ лъэмыжхэмрэ республикэм и адрей щIыпIэхэми щызэрагъэпэщыж.
ШУРДЫМ Оксанэ.
